
ΣΚΟΠΟΣ ΚΑΙ ΣΤΟΧΟΙ ΤΟΥ ΜΑΘΗΜΑΤΟΣ 
Το μάθημα του Γραμμικού Σχεδίου Ι, εισάγει τους φοιτητές στις βασικές αρχές του γραμμικού σχεδιασμού ως γλώσσα επικοινωνίας και μέσου παρατήρησης, κατανόησης και αναπαράστασης του χώρου. Στόχος του είναι η ανάπτυξη α) της σχεδιαστικής δεξιότητας μέσω γεωμετρικών οργάνων και β) της αντίληψης,της οπτικής παρατήρησης και της ικανότητας μετάφρασης της τρισδιάστατης πραγματικότητας σε δισδιάστατη απεικόνιση, αξιοποιώντας εργαλεία και  μεθόδους του αρχιτεκτονικού σχεδιασμού προς όφελος της εικαστικής δημιουργίας.
Το μάθημα του Γραμμικού σχεδίου ΙΙ, σε συνέχεια του Γραμμικού Σχεδίου Ι , στοχεύει στην εμβάθυνση των φοιτητών/τριών στις τεχνικές γραμμικής αναπαράστασης του χώρου, με έμφαση στη γεωμετρική κατασκευή, την προοπτική απόδοση και τη μετάβαση από την παραστατική γεωμετρία στην ελεύθερη χωρική σύνθεση. Απευθυνόμενο σε φοιτητές Καλών Τεχνών αποσκοπεί στην καλλιέργεια μιας αναλυτικής, αρχιτεκτονικής ματιάς στο χώρο, χρήσιμης τόσο για εικαστικές όσο και για διεπιστημονικές εφαρμογές όπως: εγκαταστάσεις, σκηνογραφία, δημόσια γλυπτική, χωρικές παρεμβάσεις.
Βασικοί στόχοι: 
· Ανάπτυξη ικανότητας μετάβασης από το δισδιάστατο σχέδιο στην τρισδιάστατη σύλληψη του χώρου. 
· Εμπέδωση των αρχών της ορθής προβολής, της αξονομετρίας και της προοπτικής.
· Κατανόηση της σχέσης κλίμακας, αναλογίας και προοπτικού βάθους. 
· Εξοικείωση με την αναπαράσταση σύνθετων όγκων, εσωτερικών χώρων και αρχιτεκτονικού/γλυπτικού περιβάλλοντος. 
· Σύνδεση του γραμμικού σχεδίου με τη προσωπική εικαστική έρευνα του φοιτητή. 

ΜΑΘΗΣΙΑΚΑ ΑΠΟΤΕΛΕΣΜΑΤΑ 
Με την επιτυχή παρακολούθηση του μαθήματος, ο/η φοιτητής/τρια θα είναι σε θέση να: 
· Χρησιμοποιεί βασικά εργαλεία τεχνικού σχεδίου (όργανα, κλιμακόμετρο) καθώς και, προαιρετικά, ψηφιακά εργαλεία σχεδιασμού. 
· Κατασκευάζει με ακρίβεια ορθές προβολές (κατόψεις, όψεις, τομές) απλών και σύνθετων στερεών. 
· Αναλύει και να αποδίδει γραμμικά τον τρισδιάστατο χώρο (εσωτερικό/εξωτερικό)  
· Εφαρμόζει συστήματα αξονομετρικής και προοπτικής απεικόνισης  
· Συνδυάζει τεχνικές γραμμικού σχεδίου με ελεύθερο σχέδιο για τη μελέτη φωτοσκίασης και όγκου. 
· Αναπτύσσει προσωπικό οπτικό λεξιλόγιο αναπαράστασης του χώρου, εφαρμόσιμο στην εικαστική του/της πρακτική. 

 ΠΕΡΙΕΧΟΜΕΝΟ ΜΑΘΗΜΑΤΟΣ — ΘΕΜΑΤΙΚΕΣ ΕΝΟΤΗΤΕΣ 
· Εισαγωγή στις βασικές αρχές Γραμμικού Σχεδιασμού — όργανα, κλίμακες, γραμμικά πρότυπα, ορθή προβολή. 
· Παραστατική γεωμετρία — τομές στερεών, ανάπτυγμα επιφανειών. 
· Αξονομετρικά συστήματα — ισομετρική, δίμετρη, τρίμετρη αξονομετρία· εφαρμογές σε αρχιτεκτονικά και γλυπτικά αντικείμενα. 
· Γραμμική προοπτική Ι — μονοεστιακή και διεστιακή προοπτική, ορίζοντας, σημείο φυγής, πλέγμα εδάφους. 
· Γραμμική προοπτική ΙΙ — τριεστιακή προοπτική, προοπτική εσωτερικού χώρου, σκιές σε προοπτική. 
· Αναπαράσταση σύνθετου χώρου — αρχιτεκτονικά σύνολα, αστικό τοπίο, σχέση κλίμακας ανθρώπου–χώρου. 
· Σχέδιο από παρατήρηση vs κατασκευαστικό σχέδιο — διασταύρωση ελεύθερου σχεδίου με γεωμετρική κατασκευή. 
· Χώρος και εικαστική πρόταση — μετάβαση από το τεχνικό σχέδιο σε προσχέδια εικαστικής/εγκατάστασης πρότασης. 
· Τελική σύνθεση — ανάπτυξη ατομικού project αναπαράστασης χώρου.





ΔΙΔΑΚΤΙΚΕΣ ΚΑΙ ΜΑΘΗΣΙΑΚΕΣ ΜΕΘΟΔΟΙ 
· Διάλεξη με προβολή εικονογραφικού υλικού (έργα τέχνης, αρχιτεκτονικά σχέδια, ιστορικά παραδείγματα προοπτικής). 
· Εργαστηριακή άσκηση υπό καθοδήγηση, με ατομική διόρθωση επί σχεδίου. • Επίδειξη βήμα-προς-βήμα κατασκευών στον πίνακα/προτζέκτορα. 
· Ομαδικές συζητήσεις και κριτική επί των εργασιών. 
· Προαιρετική εκπαιδευτική επίσκεψη σε αρχιτεκτονικό/μουσειακό χώρο για επιτόπια σχεδιαστική παρατήρηση
ΑΞΙΟΛΟΓΗΣΗ ΦΟΙΤΗΤΩΝ  
· Ατομικές εργαστηριακές ασκήσεις (καθ' όλο το εξάμηνο)   
· Ενδιάμεση εξέταση/παρουσίαση  
· Τελική εξέταση/ατομική εργασία/ project  
· Συμμετοχή / παρακολούθηση   
Κριτήρια αξιολόγησης: γεωμετρική ορθότητα κατασκευής, καθαρότητα γραμμικής απόδοσης, κατανόηση χωρικής λογικής, προσωπική ερμηνεία και εικαστική ποιότητα τελικού αποτελέσματος.
